Diari Oficial de la Generalitat Valenciana


Sumari del DOGV 5163, del 27-12-2005 (2005/14612)

ORDRE de 12 de desembre de 2005, de la Conselleria d'Economia, Hisenda i Ocupació, per la qual s'estableix el Programa de Tallers de Formació i Inserció Laboral, i es convoquen i regulen subvencions per a l'exercici 2006.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5163

Data del DOGV
:   27-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14699


Data del document
:   12-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * organització patronal
    * ajuda pública
    * accés a la professió
    * sindicat
    * pràctiques de formació
    * inserció professional
    * suport econòmic
    * ajuda a l'ocupació
    * societat sense fins de lucre
    * aprenentatge professional
    * administració local

ORDRE de 12 de desembre de 2005, de la Conselleria d'Economia, Hisenda i Ocupació, per la qual s'estableix el Programa de Tallers de Formació i Inserció Laboral, i es convoquen i regulen subvencions per a l'exercici 2006. [2005/X14178]
  
Un dels objectius prioritaris del Govern Valencià s'orienta cap a la consecució de la plena ocupació i a l'augment de la competitivitat de les empreses d'aquesta Comunitat i del benestar social dels seus habitants.
  
Entre els instruments que té per a aconseguir aquest objectiu s'hi troba la formació professional, entesa com a qualificació dels recursos humans, amb millora de la seua capacitat d'innovació i d'adaptació als canvis que provoquen les noves tecnologies, els mercats cada vegada més oberts i la lliure circulació dels treballadors.
  
No obstant això, encara persisteixen determinats col·lectius que es troben en situació objectiva de major dificultat per a l'accés a una ocupació, element fonamental d'integració social.
  
Per donar una resposta adequada a aquesta situació, el Programa Operatiu de la Comunitat Valenciana 2000-2006, finançat pel Fons Social Europeu, dissenya una sèrie d'instruments específics per a aquestos col·lectius, en línia amb el que estableixen les cimeres europees de Luxemburg i Lisboa, entre els quals es troben els denominats «Itineraris Individualitzats d'Inserció», que agrupen en una única actuació, i adaptant-se a les característiques individuals, accions d'orientació, formació, recerca activa d'ocupació, inserció i seguiment d'aquesta, i que acompanyen el beneficiari al llarg de tot aquest recorregut.
  
Aquestes polítiques compleixen, igualment, el que preveu l'apartat III, denominat «Polítiques Integrals en el Mercat de Treball, punt 2.16» del Pacte Valencià pel Creixement i l'Ocupació, firmat entre els agents socials i la Generalitat Valenciana.
  
D'altra banda, i quant a l'estructura de la Formació Professional, en el seu conjunt, i l'ocupacional en especial, els programes que es financen a càrrec d'aquesta ordre tracten d'avançar cap als objectius establits en la Llei Orgànica 5/2002, de les Qualificacions i la Formació Professional, tot considerant-la com a inversió en capital humà i propiciant la seua integració en el conjunt de les polítiques actives d'ocupació en clau comunitària.
  
En l'àmbit de la Comunitat Valenciana, la coordinació i la integració dels distints subsistemes de Formació Professional hi són competència del Consell Valencià de Formació Professional, regulat pel Decret 155/2000, de 17 d'octubre, i és l'eix fonamental entorn del qual gira el Pla Valencià de la Formació Professional. Així mateix, el SERVEF (Servici Valencià d'Ocupació i Formació), regulat pel Decret 41/2001, de 27 de febrer, i d'acord amb el que preveu el Pla Valencià de Formació Professional, dóna resposta al repte de maximitzar les oportunitats d'ocupació, amb la qual cosa propícia una integració de les polítiques actives de formació i mercat laboral i orienta l'acció del govern en aquesta matèria amb criteris de flexibilitat, modernització i qualitat que tenen la seua representació en els diversos programes. Precisament correspon al SERVEF la gestió de les ajudes previstes en la present Ordre.
  
En virtut de tot això, sentit el Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Capítol I
  
Normes generals
  
Article 1. Objecte, àmbit i gestió
  
1. Les subvencions que es regulen i convoquen mitjançant la present Ordre tenen com a objecte el finançament total o parcial, durant l'exercici 2006, del Programa de Tallers de Formació i Inserció Laboral (tallers FIL).
  
2. Els tallers de Formació i Inserció Laboral estaran adreçats a persones amb dificultats d'integració en el mercat del treball, a fi de proporcionar-los la qualificació professional per a exercir una ocupació concreta i adequada a les necessitats de les empreses de la Comunitat Valenciana, per mitjà d'una formació adaptada a les seues característiques individuals.
  
3. Tots els tallers FIL hauran de realitzar-se a la Comunitat Valenciana, llevat que s'autoritze un àmbit geogràfic diferent.
  
4. La gestió de les subvencions previstes en la present Ordre correspondrà al Servici Valencià d'Ocupació i Formació (en endavant SERVEF) i la instrucció dels expedients a les direccions territorials d'Ocupació del SERVEF.
  
Article 2. Beneficiaris
  
1. Podran ser beneficiaris de les subvencions previstes en la present Ordre les entitats següents:
  
a) entitats locals,
  
b) organitzacions empresarials,
  
c) organitzacions sindicals, i
  
d) altres entitats sense ànim de lucre.
  
2. Els que aspiren a ser perceptors de les distintes ajudes hauran d'acreditar capacitat suficient de mitjans materials, humans i organitzatius per a aconseguir els objectius establits en el Programa, i complir la normativa sobre integració laboral de persones amb discapacitat o, si és el cas, l'exempció d'aquesta obligació, d'acord amb el que estableix el Decret 279/2004, de 17 de desembre, del Consell de la Generalitat (DOGV núm. 4.907, de 21 de desembre de 2004)
  
3. No podran obtenir la consideració de beneficiaris les entitats sotmeses a alguna de les circumstàncies establides en l'article 13.2) i 3) de la Llei 38/2003, de 17 de novembre, General de Subvencions
  
Article 3. Obligacions de les entitats beneficiàries
  
Són obligacions de les entitats beneficiàries:
  
a) Realitzar els tallers subvencionats d'acord amb el que preveu aquesta ordre i la resolució de concessió.
  
b) Justificar davant del SERVEF el compliment dels requisits i de les condicions exigides en aquesta ordre.
  
c) Justificar davant del SERVEF, en el termini i en els termes establits en la present Ordre, la realització dels tallers i les despeses subvencionades.
  
d) Facilitar al SERVEF les tasques de seguiment i control tècnic.
  
e) Sotmetre's a les actuacions de comprovació que ha d'efectuar el SERVEF i qualsevol altra de comprovació i control financer que puguen realitzar els òrgans de control competents, tant nacionals com comunitaris, i aportar la informació que siga requerida en l'exercici de les actuacions anteriors.
  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
g) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen com a objecte el finançament de les activitats subvencionades.
  
Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons rebuts.
  
h) Donar a conéixer als alumnes, de forma inequívoca, que estan participant en un programa subvencionat per la Conselleria d'Economia, Hisenda i Ocupació de la Generalitat Valenciana, i cofinançat pel Fons Social Europeu.
  
i) Acreditar abans de dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social en els termes establits reglamentàriament.
  
j) Disposar dels llibres comptables, dels registres diligenciats i de la resta de documents auditats com cal en els termes exigits per les legislacions mercantil i sectorial aplicable al beneficiari en cada cas.
  
k) Portar comptabilitat codificada de les despeses imputables a cada subvenció concedida.
  
l) En el cas de realitzar pràctiques no laborals (en endavant PNL), comunicar als representants legals dels treballadors dels centres laborals en què es realitzen les pràctiques, així com a la inspecció provincial de Treball corresponent, la llista d'alumnes participants en aquest Programa, la duració i el programa formatiu. La comunicació haurà de ser realitzada abans de l'inici de la PNL.
  
ll) No percebre cap quantitat de l'alumnat participant en l'acció subvencionada.
  
m) Pagar als alumnes que tinguen dret a això la corresponent ajuda.
  
n) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i els models que a aquest efecte subministre el SERVEF.
  
o) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
  
Capítol II
  
Característiques dels tallers
  
Article 4. Àrees
  
Els tallers que es realitzen a l'empara de la present Ordre es componen d'itineraris individualitzats d'inserció, que inclouran una àrea de formació i una àrea de tutoria, i podran incloure, a més, en funció dels destinataris, les àrees següents:
  
1. Anàlisi de les característiques psicosocials i professionals individuals dels participants. L'objecte és adaptar la formació en funció d'aquestes condicions i del lloc de treball o l'ocupació concreta a què va destinat, individualitzant al màxim l'itinerari d'inserció.
  
2. Recerca activa d'ocupació per part de l'entitat que permeta dirigir la formació a una ocupació concreta, en la mesura que siga possible prèviament coneguda.
  
3. Seguiment del desenvolupament de la inserció, en el cas de produir-se contractació en els termes establits en l'article 14.2, fins a 30 dies després de la incorporació a un lloc de treball, sense superar la data prevista d'acabament del taller.
  
Article 5. Àrees de formació i de tutoria
  
1. En cada itinerari, l'Àrea de Formació inclourà mòduls formatius de Formació Professional Ocupacional, que podran ser algun dels previstos en el fitxer d'especialitats de l'INEM en vigor des de l'1 de gener de 2006, o algun dels mòduls del Catàleg Nacional de les Qualificacions, amb una duració mínima de 250 hores, a la qual s'afegirà un mòdul de sensibilització mediambiental, amb una duració de nou hores, que correspondrà a l'especialitat del fitxer d'especialitats abans esmentat amb codi FCAM02, adreçat a introduir l'alumnat en el coneixement dels principals problemes mediambientals, tant en l'àmbit general com en el laboral, i les seues possibles solucions.
  
L'Àrea de Formació podrà incloure, així mateix, en funció dels destinataris:
  
a) Pràctiques no laborals (PNL), destinades a l'adquisició de competències bàsiques, professionals i polivalents que permeten la inserció sociolaboral i l'exercici responsable d'una ocupació, que es realitzaran en les condicions assenyalades en el capítol V de la present Ordre.
  
b) Formació bàsica en àrees instrumentals, com ara llenguatge o matemàtiques, sempre en el context sociolaboral, i partint dels coneixements previs dels alumnes.
  
c) Formació i orientació laborals, encaminada a familiaritzar els participants amb la normativa, la prevenció de riscos laborals, les tècniques de recerca d'ocupació, i a proporcionar un coneixement del mercat laboral.
  
d) Formació en habilitats socioprofessionals de caràcter polivalent que permeten a l'alumnat adquirir un repertori de competències comunes a un conjunt d'ocupacions.
  
2. L'Àrea de Tutoria anirà destinada a facilitar a l'alumnat suport, informació i recursos complementaris al llarg de tot el taller, a més de facilitar el desenvolupament personal, les actituds i les orientacions necessàries per a la recerca de treball, la contínua actualització professional, l'autoestima i la motivació.
  
Article 6. Itinerari individualitzat d'inserció
  
En el termini de 15 dies des del començament del taller, l'entitat elaborarà per a cada participant un itinerari individualitzat d'inserció que inclourà el programa adaptat que s'ha dissenyat després de l'anàlisi de les seues característiques.
  
Article 7. Professorat
  
L'entitat anomenarà per a cada alumne participant un professor o professora, que serà el responsable de la tutoria, l'orientació, el seguiment i la coordinació de tot l'itinerari d'inserció.
  
Article 8. Formadors
  
1. Per a realitzar els tallers, les entitats promotores tindran, com a mínim, el personal següent:
  
a) Almenys una persona amb llicenciatura de Psicologia, Pedagogia o Psicopedagogia, diplomatura en Educació Social, en Treball Social o Mestre, o tècnica superior en Integració Social, que assumirà les tasques de coordinació del taller.
  
b) Una persona experta en els mòduls de Formació Professional Ocupacional, preferentment amb coneixements polivalents teoricopràctics. Aquestos coneixements hauran d'acreditar-se mitjançant documentació que demostre l'experiència en les especialitats triades.
  
2. En els programes en què participen persones amb discapacitats, persones en situació de risc d'exclusió social o immigrants, s'hi podrà disposar de la intervenció d'altres professionals en funció de les característiques d'aquells, tot fent constar la titulació, les funcions i els objectius en el projecte d'actuació.
  
Capítol III
  
Procediment de concessió
  
Article 9. Presentació de sol·licituds, documentació i termini
  
1. Les sol·licituds es presentaran en qualsevol dels registres del SERVEF o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats. Cada sol·licitud es formularà incloent, de forma prioritzada i sense que superen en conjunt la quantitat de cinc, totes les accions corresponents a l'entitat, en el seu àmbit provincial.
  
2. Tota sol·licitud haurà d'anar acompanyada de la documentació següent:
  
a) Documentació acreditativa i identificadora de l'entitat sol·licitant i del seu representant legal, i en el cas d'altres entitats sense ànim de lucre a què es refereix l'article 2.1.d), un informe en què s'indicarà la seua composició i la seua trajectòria en l'àmbit social.
  
b) Document d'identificació fiscal de l'entitat sol·licitant.
  
c) Dades de domiciliació bancària seguint el model facilitat a aquest efecte (fitxa de manteniment de tercers).
  
d) Certificats de trobar-se al corrent en el compliment de les obligacions tributàries i amb la Seguretat Social la validesa del qual haurà d'estendre's a la data d'atorgament de la subvenció.
  
Es podrà autoritzar expressament al Servici Valencià d'Ocupació i Formació per a demanar en el moment de procediment oportú davant de l'Agència Estatal de l'administració Tributària, les dades tributàries expressives d'estar al corrent en el compliment de les obligacions fiscals estatals mitjançant l'emplenament del model normalitzat corresponent.
  
e) Projecte de les actuacions que es desitgen realitzar, en una sol·licitud, en suport CD i en paper, en la qual es concretaran els itineraris individualitzats, en el cas de conéixer els participants, les àrees que es preveuen desenvolupar i els seus continguts, la metodologia per a individualitzar la formació, característiques del personal i de l'alumnat, etc.
  
f) Compromís, si és el cas, d'acord amb el model arreplegat en l'annex a la present Ordre, de realització de PNL en els termes arreplegats en el capítol V de la present Ordre.
  
g) Descripció i plànols de les instal·lacions que calga utilitzar per a la realització del taller, que hauran de reunir les condicions adequades d'accessibilitat per a discapacitats físics.
  
h) Documentació que acredite el dret d'ús de les indicades instal·lacions, documentació que haurà de reunir tots els requisits legals.
  
i) Llista prioritzada de les inversions que es preveuen realitzar, en el cas de sol·licitar subvencions per a la realització d'un taller per a persones discapacitades.
  
j) Declaració responsable de no trobar-se en cap dels casos de l'article 13.2 i 3 de la Llei 38/2003, de 17 de novembre, General de Subvencions, d'acord amb el model normalitzat.
  
k) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció d'aquesta obligació.
  
3. En el cas que els dos primers documents mencionats en l'anterior apartat ja estigueren en poder del SERVEF, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i que no hagen transcorregut més de cinc anys des de l'acabament del procediment a què corresponguen. En els casos d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per uns altres mitjans els requisits a què es refereix el document.
  
4 Quan la sol·licitud no reunisca els requisits establits en la present Ordre, o no s'hi adjunte la documentació que d'acord amb ella siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que si així no ho feren, es considerarà que desisteix de la seua petició, amb la resolució prèvia de la directora general del SERVEF o de l'òrgan en què delegue, que haurà de ser dictada en els termes previstos en l'article 42 de l'esmentada Llei.
  
5. El termini de presentació de sol·licituds de les ajudes regulades en la present Ordre serà de vint dies hàbils a comptar des de l'endemà de la publicació en el Diari Oficial de la Generalitat Valenciana.
  
6. La presentació de sol·licituds podrà efectuar-se de manera telemàtica d'acord amb el que preveu l'Ordre de 9 de maig de 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del SERVEF i s'aprova l'aplicació informàtica que la possibilita (DOGV de 23 de maig de 2005)
  
Article 10. Forma de concedir les subvencions
  
Les subvencions previstes en la present Ordre es concediran en règim de concurrència competitiva.
  
Article 11. Valoració de les sol·licituds
  
1. Tota sol·licitud estarà subjecta a:
  
a) Una valoració formal prèvia a càrrec del personal de les direccions territorials del SERVEF, que supervisarà si es compleixen els requisits formals previstos en la present Ordre.
  
b) Una valoració tècnica, respecte de les sol·licituds que hagen superat la valoració formal, a càrrec del personal de les direccions territorials del SERVEF, en la qual s'analitzarà:
  
- La idoneïtat del personal previst en el TFIL, que es valorarà fins a 8 punts.
  
- La infraestructura docent de l'entitat sol·licitant, que es valorarà fins a 4 punts.
  
- Les expectatives d'ocupació i el compromís d'inserció voluntàriament manifestat per les entitats sol·licitants, que no serà inferior al 25% dels alumnes que finalitzen el taller, que es valorarà fins a 9 punts.
  
- Els antecedents i la trajectòria de l'entitat, que es valorarà fins a 6 punts.
  
c) Una valoració material, respecte de les sol·licituds que hagen superat la valoració tècnica, a càrrec d'una mesa tècnica, designada per la directora general del SERVEF, que analitzarà:
  
- El perfil dels destinataris del Taller de Formació i Inserció Laboral, que es valorarà fins a 3 punts;
  
- El contingut de les accions que calga realitzar, que es valorarà fins a 8 punts;
  
- La seua metodologia, que es valorarà fins a 5 punts;
  
- La distribució territorial i per col·lectius, que es valorarà fins a 2 punts.
  
La Mesa Tècnica estarà presidida pel director general de Formació i Qualificació del SERVEF, o la persona que designe, i estarà formada per:
  
- sis tècnics del SERVEF;
  
- dos tècnics de l'Àrea de Formació Professional de la Conselleria de Cultura, Educació i Esport;
  
- tres tècnics de la Conselleria de Benestar Social, nomenats a proposta de l'òrgan competent de la Conselleria;
  
- dos representants de les organització sindicals més representatives;
  
- dos representants de les associacions empresarials.
  
Aquesta Mesa Tècnica, com a òrgan col·legiat, s'ajustarà en el funcionament al règim establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Mesa Tècnica, una vegada realitzada la valoració material, elaborarà per a cada tipus de taller i per províncies una llista ordenada per la puntuació obtinguda dels projectes que hagen sigut objecte de valoració tècnica i material, i correspondrà a cada una de les valoracions tècnica i material el 50% de la puntuació final, amb indicació dels factors o dels criteris tinguts en compte i la seua aplicació concreta.
  
3. La direcció territorial d'Ocupació del SERVEF de cada província, a la vista de l'expedient i de l'informe del resultat de la valoració, formularà la proposta de resolució motivada com cal.
  
4. Abans de la proposta de resolució, l'entitat beneficiària haurà de trobar-se al corrent en el compliment de les obligacions tributàries i amb la Seguretat Social. En el cas que s'haguera complit el termini de validesa dels certificats aportats amb la sol·licitud, l'òrgan instructor demanarà la corresponent acreditació.
  
Article 12. Resolució
  
1. La directora general del SERVEF, o la persona en qui delegue, vista la proposta dels directors territorials i tenint en compte les circumstàncies de cada cas, dictarà les resolucions procedents fins a exhaurir el pressupost assignat.
  
Si després de la concessió d'una subvenció una entitat hi renunciara, l'import de la subvenció podrà ser destinat a atendre una sol·licitud que figure en la llista elaborada per la Mesa Tècnica, d'acord amb l'ordre de puntuació.
  
2. El termini màxim per a resoldre i notificar la resolució procedent serà de sis mesos a comptar des de l'endemà de la publicació de la resolució per la qual es dóna publicitat a les línies de crèdit i a l'import global màxim destinat a la concessió de les subvencions.
  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del procediment Administratiu Comú, en la redacció de la Llei 4/1999.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
5. El text de les resolucions contindrà la motivació de la resolució, les dades relatives a cada taller, el número d'expedient, l'entitat beneficiària, el lloc de realització de l'acció subvencionada, la duració horària, el nombre d'alumnes, la realització, si és el cas, de pràctiques no laborals, la quantia concedida i el compromís d'inserció laboral assumit, i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària.
  
6. Les resolucions que dicte la directora general del SERVEF a l'empara de la present Ordre esgoten la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que consideren procedent.
  
7. En el cas que les entitats interessades foren entitats locals, es podrà interposar un recurs contenciós administratiu davant d'idèntic òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir del dia següent a la notificació, llevat que hi haguera hagut el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
8. El SERVEF publicarà d'acord amb la normativa vigent les ajudes concedides amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
  
Article 13. Costos elegibles per a les entitats beneficiàries
  
Els costos elegibles es distribuiran en:
  
1. Part A: despeses de professorat i del personal encarregat del disseny, l'avaluació i la coordinació de l'itinerari individualitzat.
  
a) Despeses de professorat, en què s'inclouran:
  
- Salaris del professorat o, si és el cas, del servici docent extern, per a l'horari d'impartició de la formació, avaluacions i revisions periòdiques dels alumnes, preparació de classes, així com tutories i orientació a l'alumnat.
  
- Despeses de Seguretat Social a càrrec de l'entitat beneficiària quan haja contractat el personal com a treballadors per compte d'altri, amb obligació de l'afiliació i/o l'alta en la Seguretat Social.
  
b) Despeses del personal encarregat del disseny, l'avaluació i la realització de l'itinerari individualitzat, en les quals es comprendran :
  
- Costos del disseny, l'avaluació i el seguiment de l'itinerari individualitzat d'inserció, que inclouran exclusivament:
  
- Disseny de l'itinerari individualitzat de formació i inserció.
  
- Suport a la recerca activa d'ocupació.
  
- Suport i seguiment en el lloc de treball, que podrà realitzar-se fins als 30 dies posteriors a la contractació de l'alumnat, i sempre abans de l'1 de novembre, llevat que s'autoritze per la directora del SERVEF, o per la persona en qui delegue, una data diferent.
  
- Costos de coordinació.
  
En cap cas les despeses d'aquest apartat b) podran superar el 25% de la part A.
  
Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a ella. Queda expressament prohibida la subcontractació, excepte en el cas que tinga com a objecte la docència.
  
2. Part B: despeses d'organització o institucionals, entre les quals s'inclouran:
  
a) Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els escaiguts en les PNL, així com les de responsabilitat civil derivades de danys causats a les empreses on es realitzen les PNL.
  
- Despeses de selecció de l'alumnat, quan es justifiquen i es motiven adequadament.
  
- Despeses de personal propi directiu i administratiu atribuïbles a la realització del taller FIL. En cap cas aquesta despesa podrà superar el 15% de la Part B.
  
Hi seran imputables les despeses que es produïsquen tant en el període de la realització de l'acció objecte de la subvenció, com en els 15 dies anteriors a l'inici i els 15 dies posteriors a l'acabament.
  
- Despeses generals atribuïbles a l'acció subvencionada:
  
- despeses de publicitat que responguen a les actuacions realitzades en compliment del que disposa l'article 3, lletra n), de la present Ordre;
  
- despeses de lloguers, tant d'instal·lacions com de maquinària directament relacionada amb la docència;
  
- despeses d'energia elèctrica, combustible i, en general, manteniment de les instal·lacions i equips docents, i
  
- despeses de comunicació (fax, telèfon, connexió Internet, etc.).
  
b) Costos directes, com ara:
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent de l'entitat beneficiària, de duració superior a un exercici natural, amb exclusió de la d'aquells béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas les despeses d'amortització podran superar una imputació del 25% de la Part B, i correspondran al període de realització del TFIL.
  
- Material consumible adquirit per a la impartició de la docència, no recuperable a l'acabament de l'acció subvencionada.
  
- Altres costos imputables a l'acció subvencionada, en particular:
  
- compra de material didàctic;
  
- despeses de traducció de materials d'ensenyança;
  
- despeses de recopilació, edició, impressió, de materials d'ensenyança, i
  
- despeses derivades de la realització de les PNL.
  
En el cas de les despeses generals i d'altres costos previstos en el punt anterior, excepte les despeses derivades de la realització de PNL, l'entitat beneficiària haurà d'adjuntar a la documentació exigida amb caràcter general per a la justificació de despeses, una memòria per acció formativa explicativa dels càlculs realitzats per a imputar aquestos costos.
  
3. Part C: despeses d'ajuda per assistència dels alumnes als tallers.
  
4 Part D: inversions en el cas de tallers adreçats a persones discapacitades, i que comprendrà les despeses per inversió o adquisició d'equipaments directament relacionats amb l'acció formativa, i d'adaptació de locals per a persones minusvàlides.
  
5. Les limitacions percentuals respecte de la Part A i la Part B anteriorment indicades en els apartats 1 i 2 s'aplicaran una vegada practicades les minoracions que per hores i/o alumnes hi puguen pertocar.
  
6. No es considerarà despesa subvencionable en cap de les parts de la subvenció anteriorment citades, l'IVA o qualssevol altres impostos indirectes quan siguen susceptibles de recuperació o de compensació per l'entitat beneficiària.
  
7. Les accions subvencionades hauran de ser realitzades pel sol·licitant o per una persona que en depenga, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article 2, amb la prohibició expressa de la subcontractació, excepte en el cas que preveu el present article respecte de la docència.
  
8. En cap cas podran concertar-se pel beneficiari l'execució total o parcial de les activitats subvencionades amb persones o entitats vinculades a ella, llevat que hi concórreguen les circumstàncies següents:
  
a) Que la contractació es realitze amb les condicions normals del mercat.
  
b) Que s'obtinga l'autorització prèvia de l'òrgan concedent emesa en el termini de 15 dies a comptar des de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent.
  
S'entén per empresa o entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es considerarà que hi ha influència dominant quan una entitat o una empresa, directament o indirectament, en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, de direcció o de control de l'empresa.
  
En aquest cas únicament s'acceptaran els justificants de despesa que reflectisquen estrictament el cost del bé o del servici subministrat.
  
9. En cap cas el cost d'adquisició de les despeses subvencionables podrà ser superior al valor de mercat.
  
Article 14. Pagament i liquidació de les subvencions
  
1. Podrà anticipar-se el pagament a l'entitat beneficiària pel percentatge màxim de l'import de l'ajuda que legalment s'establisca per a aquestos casos, amb les corresponents garanties prèvies constituïdes a favor de la Generalitat Valenciana en la forma legalment prevista. Estaran exempts de l'obligació de presentar garantia els beneficiaris de les ajudes en els casos legalment previstos.
  
2. El percentatge restant de la subvenció es farà efectiu en finalitzar l'acció subvencionada, i serà necessària la presentació, a través de l'aplicació informàtica SIDEC, que es facilitarà pel SERVEF a les entitats que realitzen el taller, de la declaració de despeses efectivament realitzats i de la documentació següent:
  
Per a la part A:
  
- Documents justificatius de la despesa corresponents i de la transferència bancària de les corresponents retribucions a la persona interessada.
  
Per a la part B:
  
- La memòria a què fa referència l'article 13.2 de la present Ordre.
  
- Documents justificatius de la despesa corresponents a aquesta Part.
  
- Pòlissa de l'assegurança de l'alumnat, en el cas que no s'haja aportat abans.
  
- En el cas d'incloure PNL, s'haurà d'aportar per cada empresa en què hagen tingut lloc, la llista nominal dels alumnes que hi hagen assistit diàriament, amb el vistiplau de l'instructor, el nombre total d'hores, i el rebut de la corresponent quantitat firmat pel representant de l'empresa en què s'hagen realitzat.
  
Per a la part C:
  
- Fitxa corresponent inclosa en el SIDEC.
  
- Llistat dels alumnes, dels dies assistits per aquestos, de l'import de les ajudes i el rebut firmat per cadascun d'ells.
  
Per a la part D:
  
- El pagament de les subvencions atorgades en concepte d'inversió es realitzarà contra justificació de l'obra, en els termes establits en l'article 46.3 del Text Refós de la Llei d'Hisenda Pública, o de l'adquisició d'equipament, que haurà de realitzar-se en la primera meitat del període de realització del taller.
  
Així mateix, caldrà adjuntar-hi la documentació justificativa de la inserció realitzada en cas de compromís d'inserció, prenent-se en compte únicament per a acreditar-la, els contractes de duració igual o superior a tres mesos a jornada completa setmanal, o període de treball real equivalent en cas de contractacions a temps parcial, que hauran de ser, com a mínim, de mitja jornada setmanal, independentment de l'activitat de què es tracte. En els mateixos termes, es consideraran igualment vàlides les altes en el Règim Especial de Treballadors Autònoms.
  
La declaració de despeses i la remissió de documents justificatius realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim d'un mes a comptar des de l'endemà de l'acabament del taller, si en la resolució no se'n fixa un altre de distint.
  
La justificació de la inversió realitzada s'efectuarà dins de la primera meitat del període de realització del taller.
  
Article 15. Rendiments financers
  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats a les entitats beneficiàries, no incrementaran l'import de la subvenció concedida per l'escassa quantia d'aquells i la dificultat de l'aplicació a les activitats subvencionades i del seu seguiment i control.
  
Article 16. Minoracions i reintegrament de la subvenció concedida
  
1. L'alteració d'alguna de les característiques no essencials del projecte aprovat; l'incompliment d'algunes condicions establides en la resolució; la falta de justificació de la totalitat de les despeses subvencionades i la concessió, després de la presentació de la sol·licitud, d'unes altres ajudes públiques o privades que en conjunt superen el cost de l'activitat que haja de realitzar el beneficiari, podran donar lloc a la minoració de la subvenció concedida respecte de les parts A i B.
  
En especial, a la vista de la documentació presentada, es minorarà la subvenció concedida en els casos següents:
  
a) No haver-se impartit la totalitat de les hores aprovades per resolució. En aquest cas es minorarà proporcionalment de la subvenció concedida.
  
b) Per baixes dels alumnes:
  
- Durant la primera meitat del període de duració del taller, l'entitat podrà incorporar nous alumnes fins a completar-ne el nombre màxim que fixa la resolució d'inici, i substituir els alumnes que hagen sigut baixa amb noves altes. La diferència entre el nombre d'alumnes que estableix la resolució d'aprovació del taller i els alumnes realment participants en la meitat del curs, determinarà la minoració proporcional en la Part A i en la Part B de la subvenció concedida o de l'import de la subvenció resultant una vegada practicada la minoració per hores, si és el cas.
  
- Quan en la segona meitat del període de duració del taller es produïra una disminució del nombre d'alumnes no imputable a l'entitat col·laboradora, només es minorarà la Part B de la subvenció concedida o de la subvenció recalculada, si és el cas, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació acreditada com cal, que podrà ser mitjançant una declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
c) Per no haver-se justificat en els termes establits en l'ordre i en la resolució de concessió d'ajudes la totalitat de les despeses subvencionades.
  
d) Per ser el personal docent professorat el perfil del qual no s'ajusta al que preveu el corresponent projecte. En aquest cas, la minoració s'efectuarà únicament respecte de la despesa corresponent al citat professorat.
  
e) Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes si és el cas, d'acord amb el grau d'incompliment del compromís d'inserció o de contractació.
  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb el desistiment sense efecte de la subvenció i amb l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents casos d'incompliment per part de l'entitat:
  
a) Obtenció de la subvenció falsejant les condicions requerides per a això o ocultant les que ho hagueren impedit.
  
b) Incompliment de la finalitat per a la qual es va concedir la subvenció, o de les condicions exigides per a ser concedida en la resolució d'aprovació.
  
c) Percepció per part de l'entitat col·laboradora de qualsevol quantitat econòmica procedent de l'alumnat que participa en els cursos.
  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre.
  
e) La falsedat de les dades contingudes en la declaració prevista en l'apartat 2 de l'article 14 de la present Ordre.
  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.
  
Tot això sense perjuí del que preveu la mencionada Llei 38/2003, General de Subvencions, quant a infraccions i sancions administratives en matèria de subvencions.
  
Capítol IV
  
Normes relatives als tallers de Formació i Inserció Laboral
  
Article 17. Programes d'actuació
  
Cada taller de Formació i Inserció Laboral podrà adreçar-se a un dels següents col·lectius amb dificultats específiques d'integració en el mercat laboral:
  
1. Persones desocupades:
  
a) persones aturades de llarga duració,
  
b) joves menors de 25 anys, i
  
c) dones.
  
2. Persones desocupades amb especials dificultats:
  
a) persones discapacitades,
  
b) persones en risc d'exclusió social, i
  
c) immigrants.
  
Article 18. Quantia de les ajudes
  
1 Es podrà atorgar subvencions a cadascun dels projectes presentats a l'empara d'aquesta ordre, distribuïdes de la manera següent:
  
a) Per als col·lectius del punt 1 de l'article 17: 4,80 euros per hora i alumne, distribuïdes en:
  
- Part A: 2,70 euros, per hora i alumne.
  
- Part B: 2,10 euros, per hora i alumne.
  
b) Per als col·lectius del punt 2 de l'article 17: 7,50 euros per hora i alumne, distribuïdes en:
  
- Part A: 4,20 euros, per hora i alumne.
  
- Part B: 3,30 euros, per hora i alumne.
  
2. Els alumnes participants en un taller FIL a l'empara de la present Ordre, podran percebre una ajuda econòmica (Part C) en concepte d'assistència pels imports següents:
  
a) 6 euros per dia realment assistit per a l'alumnat que participe als tallers del grup 1 de l'article 17.
  
b) 10,80 euros per dia realment assistit per a l'alumnat que participe en els tallers del grup 2 de l'article 17.
  
3. Per als tallers adreçats a persones discapacitades en concepte de subvenció per inversions en instal·lacions, maquinària i utillatge, es podrà atorgar un import màxim de 6.000 euros. Les inversions hauran de quantificar-se de forma detallada en el projecte d'actuació, amb indicació d'unitats d'obres i preus unitaris, i hauran de destinar-se exclusivament a les necessitats de l'acció formativa que calga realitzar.
  
Article 19. Destinataris dels tallers
  
Amb caràcter general, seran destinatàries del present Programa les persones desocupades que estiguen inscrites en els centres SERVEF d'Ocupació com a demandants d'ocupació abans de la incorporació al taller, i hi tindran preferència els immigrants, les dones (en especial les dones objecte de violència domèstica), els discapacitats, les persones amb càrregues familiars i les que porten inscrites més d'un any com a desocupades en els centres SERVEF d'Ocupació. En el cas dels tallers per a immigrants, els destinataris podran ser igualment majors de 16 anys la tutela dels quals siga exercida per l'administració.
  
A més, en funció del col·lectiu específic a què va destinat el taller FIL, s'exigirà a cada participant els requisits següents:
  
- Persones desocupades de llarga duració que es troben inscrites durant més d'un any com a demandants d'ocupació acreditat pel centre SERVEF d'Ocupació, o declaració responsable de no percebre retribucions per compte propi o per comte d'altri en aquell període, i un certificat de la seua vida laboral emesa per la Tresoreria de la Seguretat Social.
  
- Menors de 25 anys en el moment de l'inici del taller, acreditat pel DNI.
  
- Dones, acreditat pel DNI.
  
- Persones amb discapacitats físiques, psíquiques, sensorials o malaltes mentals cròniques, acreditades amb un certificat del Centre de Diagnòstic i Orientació de Minusvalidesa de la Direcció General d'Integració Social del Discapacitat.
  
- Persones en situació de risc d'exclusió social, acreditat amb un justificant emés per un servici social general o especialitzat.
  
- Immigrants que es troben sota la tutela de l'administració, o amb permís de residència, i permís de treball, acreditat a través dels esmentats justificants en vigor, o sol·licitud d'asil polític admesa a tràmit i Certificat d'Empadronament.
  
Article 20. Duració i horari
  
1. Els tallers destinats a persones aturades de llarga duració, menors de 25 anys i dones, tindran una duració màxima de 500 hores.
  
2. Els tallers destinats a persones discapacitades, persones en risc d'exclusió social i immigrants, tindran una duració màxima de 600 hores.
  
3. L'horari del taller en el període d'estada al centre formatiu estarà comprés entre quatre i sis hores diàries, de dilluns a divendres, llevat que el director territorial d'Ocupació del SERVEF autoritze un horari distint. En cap cas es podrà autoritzar un horari inferior a 20 hores ni superior a 40 hores setmanals.
  
4. En el cas de PNL, l'horari s'adequarà a les condicions dels centres de treball en què es realitzen.
  
5. Els tallers hauran de finalitzar abans de l'1 de novembre de 2006, llevat que s'haja realitzat a l'entitat beneficiària una bestreta del percentatge màxim de l'ajuda que s'establisca legalment, concedida en concepte de parts A, B i C, i el taller haja començat abans del 15 de setembre, cas en què podran finalitzar abans del 16 de desembre.
  
Article 21. Nombre de participants
  
1. El nombre de participants en tallers destinats a persones aturades de llarga duració, joves menors de 25 anys i dones, estarà entre 6 i 12.
  
2. El nombre de participants en tallers destinats a persones discapacitades, persones en risc d'exclusió social i immigrants, estarà entre 6 i 10.
  
Article 22. Tècnics d'enllaç
  
El director territorial d'Ocupació del SERVEF corresponent assignarà a cadascuna de les entitats col·laboradores un tècnic que actuarà com a interlocutor entre aquestes i l'esmentada direcció territorial.
  
El tècnic o la tècnica tindrà entre les seues funcions:
  
a) Informar l'entitat col·laboradora, per escrit, dels tràmits que ha de seguir per a realitzar el taller.
  
b) Estar informat de la realització de les proves de selecció i del seu contingut.
  
c) Conéixer el començament i l'acabament de cada taller.
  
d) Estar informat de les incidències escaigudes en cada taller.
  
e) Coordinar les tasques necessàries per a dur a terme el control de qualitat de la docència.
  
f) Vetlar pel correcte desenvolupament del taller i proposar les mesures oportunes a l'entitat col·laboradora o a la direcció territorial d'Ocupació i Treball del SERVEF si és el cas, inclosa la suspensió cautelar de l'acció formativa, en el termini de 10 dies des que es va efectuar la visita en què es van detectar les anomalies, sense que aquestes hagen sigut esmenades.
  
g) Informar l'alumnat de la possibilitat d'acudir al seu centre SERVEF d'Ocupació, una vegada finalitzat el taller com a apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 23. Selecció de l'alumnat
  
1. L'entitat sol·licitant determinarà el perfil general de les persones que participen en cada taller.
  
2. En el cas de realitzar-se un procés de selecció, l'entitat sol·licitant haurà de tenir el personal tècnic, extern o intern, adequat que requerisca el procés de selecció de l'alumnat participant.
  
3. L'entitat podrà sol·licitar al centre SERVEF d'Ocupació una llista de possibles alumnes que s'ajusten al perfil previst per aquella.
  
4. Finalitzat el procés de selecció, es confeccionarà una acta firmada pel responsable i pel responsable de l'entitat beneficiària, en la qual figuraran els barems utilitzats per a la selecció, les persones que hagen sigut seleccionades per a realitzar el taller i la llista de reserves i de no admesos.
  
Article 24. Inici del taller
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada taller, que haurà de tenir lloc en el termini d'un mes a comptar des de l'endemà de la notificació de la resolució de concessió de la subvenció, als tècnics d'enllaç, amb indicació de l'horari i del lloc d'impartició, tot això abans de la citada data.
  
2. L'entitat disposarà de 15 dies naturals des de l'inici del taller per a remetre a la direcció territorial d'Ocupació i Treball del SERVEF que corresponga la documentació següent:
  
a) L'acta de selecció, si és el cas, que contindrà: llista d'alumnes presentats, seleccionats i reserves, i una indicació de les actuacions realitzades i els criteris per a la selecció de l'alumnat.
  
b) Llista nominal del professorat i el seu currículum, ajustat al corresponent projecte d'actuacions.
  
c) Llista de participants que comencen l'acció, el nombre de la qual no podrà sobrepassar l'indicat en la resolució de concessió.
  
d) Itineraris individualitzats d'inserció.
  
e) Programa formatiu de les PNL, en el cas que estiga prevista realitzar-les.
  
f) Calendari lectiu, i si és el cas document acreditatiu del pertinent aval per a percebre una bestreta de la subvenció concedida, o declaració que s'aportarà aquest document en la primera meitat del taller.
  
g) La pòlissa de l'assegurança d'accidents de l'alumnat o, si no n'hi ha, la carta de garanties, que serà sempre sense franquícia i que comprendrà almenys la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de realització del taller, incloent-hi les PNL i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització a les empreses on es realitzen les PNL pels danys que poguera causar l'alumnat en aquest període.
  
- Indemnització mínima de 12.000 euros per defunció o invalidesa permanent derivades d'un accident en el taller o en el desplaçament.
  
- Indemnització diària dels alumnes derivada d'un accident en el taller que produïsca una impossibilitat temporal d'assistència. El període serà mentre dure la incapacitat i fins a un màxim d'un any. La indemnització mínima serà de sis euros diaris.
  
L'entitat col·laboradora està obligada a tenir la cobertura en l'assegurança d'accidents durant tot el període lectiu en què cada participant romanga d'alta en el taller.
  
En el cas d'estar prevista la realització de PNL, es presentarà en l'indicat termini una llista d'empreses en què es realitzaran, així com una declaració firmada pel centre formatiu i les empreses tot fent-hi constar l'assumpció dels compromisos previstos en aquest capítol, d'acord amb l'annex a la present Ordre.
  
Article 25. Control de la realització del taller
  
1. Una vegada començat el taller i presentada la documentació anteriorment citada, l'entitat col·laboradora estarà obligada a aportar la següent documentació, d'acord amb les instruccions que li seran notificades abans de l'inici del taller:
  
- Control d'assistència mensual que contindrà la firma diària de l'alumnat assistent.
  
- Parts d'alta i baixa produïts.
  
- Comunicació d'incidències que es produïsquen en el desenvolupament de cada taller.
  
2. Pertocarà la suspensió cautelar de l'acció formativa quan:
  
- El taller no estiga en funcionament.
  
- El personal tècnic docent o l'alumnat no estiguen presents.
  
- L'alumnat estiga sent dedicat a funcions diferents de les establides en aquesta ordre.
  
- El material de consum o els equips o dotacions no es corresponguen amb els aprovats en la resolució.
  
- El personal tècnic docent no responga al perfil indicat en cadascun dels respectius projectes d'actuació.
  
- L'incompliment de la normativa en matèria de seguretat i salut en el treball.
  
- Qualsevol altra causa greu que afecte el normal desenvolupament de l'acció formativa.
  
Serà competent per a acordar la suspensió cautelar la directora general del SERVEF, o la persona en qui delegue.
  
Article 26. Altes i baixes de l'alumnat
  
1. L'entitat només podrà substituir les baixes produïdes per noves altes durant la primera meitat del taller. La tercera falta no justificada de l'alumne determinarà la seua baixa.
  
2. Es considerarà que un alumne és alta en un taller sempre que haja tingut una presència efectiva almenys de cinc dies lectius.
  
Article 27. Avaluació de l'alumnat
  
1. L'avaluació dels alumnes dels tallers serà contínua i es farà prenent com a referència els objectius establits per l'equip de formadors en les àrees establides en l'article 5 de la present Ordre.
  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de manera que el procés d'ensenyament-aprenentatge puga adquirir el caràcter individualitzat que aquestos programes requereixen.
  
Durant la realització del Programa, cada docent farà el seguiment i l'avaluació del component formatiu que impartisca, i deixarà constància per escrit dels resultats de l'avaluació contínua en les sessions de seguiment i avaluació que l'equip educatiu realitzarà periòdicament, supervisades per la persona que coordine el Programa.
  
2. El SERVEF podrà comprovar la capacitació de l'alumnat que finalitze el taller.
  
Article 28. Sobre la qualitat de la docència
  
Durant la impartició de cada taller es podrà demanar l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'aquestes.
  
Article 29. Acabament del taller
  
A la conclusió de cada taller es presentarà una acta que continga les qualificacions finals de l'alumnat assistent, una memòria final que expose els objectius del taller i els resultats aconseguits, així com la documentació que acredite que, respecte de les PNL, s'han efectuat les comunicacions indicades en l'article 3.
  
El termini de presentació de la documentació serà de 15 dies naturals des de l'acabament del taller.
  
El SERVEF expedirà el corresponent certificat individualitzat d'aprofitament a les persones que hagen superat amb èxit el taller, amb indicació dels mòduls formatius completats, la duració de cada mòdul, la realització de PNL, la duració i l'empresa en què s'han realitzat. Així mateix, s'indicaran les dades del registre del certificat.
  
Capítol V
  
Pràctiques no laborals
  
Article 30. Àmbit d'aplicació
  
Els tallers podran incloure, amb caràcter voluntari per a l'entitat organitzadora, un període de pràctiques no laborals que es realitzaran en empreses com a part integrant de l'acció formativa.
  
Article 31. Objectius
  
Les PNL tenen com a objectius, entre altres:
  
a) Facilitar la inserció laboral de l'alumnat que participa en els tallers, mitjançant la realització de pràctiques a centres de treball que reproduïsquen les condicions habituals de l'entorn empresarial.
  
b) Complementar l'adquisició per l'alumnat de la competència professional aconseguida, mitjançant la realització d'un conjunt d'activitats de formació identificades entre les activitats productives del centre de treball.
  
c) Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professionals motivadores de futurs aprenentatges i adaptacions al canvi de qualificacions).
  
d) Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se al centre formatiu per exigir situacions reals de producció.
  
e) Adquirir el coneixement de l'organització productiva corresponent al perfil professional i al sistema de relacions sociolaborals del centre de treball, a fi de facilitar la seua futura inserció professional.
  
Article 32. Programa formatiu
  
1. L'entitat beneficiària elaborarà, d'acord amb el centre de treball en què es realitzen PNL, un programa formatiu en què, necessàriament, haurà de constar:
  
a) Àrees o departaments del centre de treball en què participarà l'alumnat, amb la temporalització corresponent a cadascun.
  
b) Desenvolupament de les activitats en cada àrea o departament, amb especificació dels aspectes següents:
  
- Activitats formativoproductives que han de servir per a executar o, si és el cas, completar la competència professional requerida en l'ocupació.
  
- Activitats d'avaluació que han de permetre a l'alumnat demostrar la competència professional objecte d'acreditació i a l'instructor del centre de treball obtenir-ne prou evidència.
  
2. Caldrà notificar el programa de les PNL als representants legals dels treballadors de les empreses on estiga previst que es realitzen, i les persones participants.
  
Article 33. Avaluació de les PNL
  
El centre de treball en què es realitze la PNL designarà un instructor per cada tres alumnes o fracció, entre el personal qualificat d'aquell, i amb les funcions següents:
  
- Supervisar tècnicament els alumnes en la realització de les pràctiques i donar-los suport.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
Article 34. Funcions i tasques
  
El seguiment i l'avaluació de l'alumnat seran realitzats pel professorat de l'entitat beneficiària, en col·laboració amb l'instructor del centre de treball.
  
Article 35. Període de realització
  
La PNL, en els casos en què estiga programada, es realitzarà en l'últim període del taller, i la duració estarà compresa entre 100 i 200 hores, amb un horari que s'haurà d'ajustar al del centre de treball.
  
Article 36. Relació alumne-centre de treball
  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, l'alumnat no podrà percebre cap retribució per la seua activitat formativa ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en la plantilla amb l'alumnat que hi realitze activitats formatives, llevat que s'establisca per a això efecte una relació laboral de contraprestació econòmica per servicis contractats. En aquest cas, es considerarà que l'alumne abandona el programa formatiu en el centre de treball, fet que haurà de ser comunicat per l'empresa o la institució col·laboradora al professor-tutor, qui donarà de baixa l'alumne en qüestió, ja que la PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 24.2.
  
Article 37. Compensació econòmica a les empreses col·laboradores
  
Per la realització de PNL, les empreses privades col·laboradores podran percebre una compensació econòmica per alumne/hora de pràctica de 0,6 euros.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència de crèdit adequat i suficient en el pressupost de la Generalitat Valenciana per a l'exercici 2006.
  
Amb aquesta finalitat, una vegada publicada la llei de pressupostos de la Generalitat Valenciana per a l'any 2006, s'autoritza la directora general del Servici Valencià d'Ocupació i Formació perquè, mitjançant una resolució, faça públiques les línies pressupostàries i l'import global màxim a càrrec del qual es concediran les subvencions previstes en la present convocatòria.
  
No es dictarà cap resolució de concessió fins que no s'haja publicat en el Diari Oficial de la Generalitat Valenciana la mencionada resolució.
  
Segona
  
Per a allò no previst en la present Ordre, hi és d'aplicació la normativa bàsica continguda en la Llei 38/2003, de 17 de novembre, General de Subvencions, i les prescripcions contingudes en els articles del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, que siguen d'aplicació a aquesta matèria i no estiguen en contradicció amb aquella.
  
DISPOSICIONS FINALS
  
Primera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Es faculta la directora general del SERVEF per a dictar totes les instruccions que siguen necessàries que per al desenvolupament i l'execució del que disposa la present Ordre.
  
Tercera
  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, comptat en els termes adés esmentats, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.
  
En cas d'entitats locals, podran interposar un recurs contenciós administratiu davant el mateix òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera el requeriment a què fa referència l'article 44 de la mencionada Llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
València, 12 de desembre de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
Annex
  
Model de declaració de realització de pràctiques no laborals
  
El Sr./la Sra. \_\_\_\_, com a representant del centre formatiu \_\_\_\_\_\_\_, i el Sr./la Sra. \_\_\_\_\_\_\_\_\_\_\_\_\_\_\_\_, com a representant de l'empresa \_\_\_\_\_\_\_, dedicada principalment a l'activitat \_\_\_\_\_\_\_\_\_\_\_\_\_\_\_\_\_\_\_,
  
DECLAREN
  
Que després de sol·licitar una subvenció per a la realització d'un taller de Formació i Inserció Laboral, a l'empara de l'Ordre d \_\_\_\_\_ d \_\_\_\_\_\_\_\_\_ de \_\_\_\_\_\_, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici 2006, es realitzarà en l'empresa indicada més amunt un període de pràctiques no laborals com a part integrant del taller, per la qual cosa les parts assumeixen els compromisos previstos en el capítol V de la citada Ordre.
  
\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_ d \_\_\_\_\_\_\_\_\_\_\_ de 2006
  
SEGELL I FIRMA DEL CENTRE FORMATIU
  
SEGELL I FIRMA DE L'EMPRESA